Langsua nasjonalpark

Langsua nasjonalpark  er en norsk nasjonalpark som ligger i et typisk østnorsk skog- og lavfjellslandskap i Innlandet. Parken ble opprettet den 11. mars 2011, for å  «ta vare på et stort, sammenhengende og i det vesentlige urørt og villmarkspreget naturområde som inneholder særegne og representative økosystemer og landskap som er uten tyngre naturinngrep.»Lovdata.no: Verneforskriften og den dekker et område på 537,1 km².

 Omfang og bufferområder 
Nasjonalparken ligger i Øystre Slidre, Nord-Aurdal, Nordre Land, Gausdal, Sør-Fron og Nord-Fron kommuner, Innlandet. Parken grenser opp til følgende verneområder som ble opprettet samtidig: Haldorbu landskapsvernområde, Storlægeret landskapsvernområde, Dokkfaret landskapsvernområde, Espedalen landskapsvernområde, Kjølaåne naturreservat, Røssjøen naturreservat, Skardberga naturreservat, Oppsjømyra naturreservat og Hersjømyrin naturreservat. I tillegg grenser parken til Hynna naturreservat, som var opprettet tidligere, men som ble utvidet i 2011.

Parken er en utvidelse av Ormtjernkampen nasjonalpark fra 1968, som var Norges minste nasjonalpark. En utvidelse hadde vært utredet fra 2005 av, under navnet «Ormtjernkampen – Skaget», omfattende inntil 1365 km². I planprosessen falt Etnedal kommune utenfor nasjonalparken.

 Naturforhold 
Området er internasjonalt viktig for planten skjeggklokke, og den sjeldne planten finnmarksstarr har hovedutbredelsen sin i Norge i Langsua. Parken er også hjem for rødlistede fuglearter som myrhauk, fjellmyrløper og dobbeltbekkasin. Alle de fire store rovpattedyrene besøker området, men bare gaupe har fast tilhold. 

 Forvaltning og bruk av området 
Det finnes både setre og tamreindrift i området. Den norske turistforening har sju hytter i nasjonalparken, den største av dem er Liomseter turisthytte.

 Referanser 

 Eksterne lenker 
 .


Kategori:Verneområder i Gausdal
Kategori:Nord-Aurdals geografi
Kategori:Verneområder i Nordre Land
Kategori:Torpa
Kategori:Verneområder i Sør-Fron
Kategori:Nord-Frons geografi
Kategori:Verneområder i Øystre Slidre
Kategori:Nasjonalparker i Norge
Kategori:Verneområder i Innlandet
Kategori:Verneområder opprettet i 2011
Kategori:2011 i Norge